Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 446/11)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»TROTE DEL TRENTINO«

EU-nr.: PGI-IT-0965-AM02 – 18. september 2020

BGB (X) BOB ( )

1. Ansøgende sammenslutning og legitim interesse

Consorzio di Tutela delle Trote del Trentino IGP

Adresse: Via Galileo Galilei, 43 — 38015 Lavis (TN)

E-mail: consorziotroteigp@legalmail.it

Consorzio di Tutela delle Trote del Trentino IGP (sammenslutning for beskyttelse af den beskyttede geografiske betegnelse »Trote del Trentino«) er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i produktspecifikationen, som berøres af ændringen

☐ Produktets betegnelse

☐ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☒ Tilknytning

☐ Mærkning

☐ Nationale krav

☒ Andet [emballering]

4. Type ændring(er)

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende)

5. Ændring(er):

Artikel 5, stk. 2 — fiskeopdræt

Det er blevet besluttet også at tillade keramisk belægning til damme, da dets egenskaber ikke afviger meget fra cements egenskaber, og det i nogle tilfælde kan lette rengøringen af dammene. Anvendelsen af keramisk belægning har ingen negative virkninger for opdrætspraksis eller de organoleptiske egenskaber ved de ørreder, der opdrættes. Den følgende sætning:

De damme, hvor ungfiskene og de voksne fisk opdrættes, skal udelukkende være fremstillet ved hjælp af cement, jord og cement, fiberglas, stål eller med cementvægge og en jordbund, og de skal være placeret i serier eller parallelt for at maksimere geniltning.

er blevet ændret som følger:

De damme, hvor ungfiskene og de voksne fisk opdrættes, skal udelukkende være fremstillet ved hjælp af cement, jord og cement, fiberglas, stål, keramik eller med cementvægge og en jordbund, og de skal være placeret i serier eller parallelt for at maksimere geniltning.

Grundet de betydelige ændringer, som opdrætsområdet gennemgår som følge af den globale opvarmning og de deraf følgende ændringer i nedbørsniveauet, er temperaturerne i varespecifikationen for det vand, som fiskene opdrættes i, ikke længere repræsentativt for det faktiske fysiske miljø, hvor ørreddambrugene i Trentino nu skal drives. Det er derfor nødvendigt at hæve temperaturtallene for det vand, der tilføres dammene i vintermånederne (gennemsnitstemperatur fra november til marts), fra 10 °C til 12 °C. Dette forklarer bestemmelsen i artikel 5, stk. 2, litra a), om, at gennemsnitstemperaturen i månederne november-marts ikke må overstige 12 °C.

Denne ændring indebærer således en tilpasning af produktspecifikationens artikel 6, idet henvisningen til en vandtemperatur på 10 °C ændres til 12 °C. Ændringen gælder også for punkt 5 i enhedsdokumentet offentliggjort i EUT C 255 af 4. august 2015.

Tallene for antallet af daglige vandudskiftninger og dammenes dermed forbundne belægningsgrad er blevet ændret. I betragtning af det anvendte vands fremragende tilstand var målet at undgå potentiel tørke eller vandmangel, herunder midlertidigt, der ville tvinge anlæg med > 10 udskiftninger om dagen og en tilladt tæthed på 40 kg/m3 til hurtigt at skulle reducere den til 30 kg/m3, når antallet af udskiftninger falder til under 10 pr. dag. Under forudsætning af, at de særlige kendetegn ved den beskyttede geografiske betegnelse ikke undergraves, er det blevet anset for hensigtsmæssigt at tilføje en ekstra linje til tabellen, således at aktører med > 8 udskiftninger om dagen må have en tæthed på op til 35 kg/m3. Dette vil gøre det lettere at håndtere potentielle vandmangler på kort sigt. Den følgende tabel:

Antallet af daglige vandudskiftninger Maksimal bestandtæthed (kg/m3) 2 til 6 25 6 til 10 30 Over 10 år 40

er blevet ændret som følger:

Antallet af daglige vandudskiftninger Maksimal bestandtæthed (kg/m3) 2 til 6 25 6 til 8 30 8 til 10 35 Over 10 år 40

Listen over tilladte råvarer — herunder korn, frø og deres produkter og biprodukter, herunder proteinkoncentrater; oliefrø og deres produkter og biprodukter, herunder proteinkoncentrater og olie; frø af bælgplanter og deres produkter og biprodukter, herunder proteinkoncentrater; mel af rodfrugter og dets produkter og biprodukter, herunder proteinkoncentrater; produkter og biprodukter af fisk og/eller skaldyr, herunder olier; søalgemel og afledte produkter; produkter baseret på blod fra ikke-drøvtyggere og anvendelsen af forarbejdet animalsk protein fra ikke-drøvtyggere og foderblandinger indeholdende sådanne proteiner — er blevet erstattet af en bestemmelse, der forbyder brugen af følgende råvarer:

— rå majsolie

— majsgluten

— jordnøddekager eller -mel

— sennepsfrø og proteinprodukter fremstillet ved forarbejdning heraf

— sesamfrø og proteinprodukter fremstillet ved forarbejdning heraf.

Denne ændring tydeliggør forbuddet mod at anvende visse råvarer, der kan påvirke produktets farve eller smag negativt. Denne ændring berører også punkt 3.3 i enhedsdokumentet. Den følgende tekst i varespecifikationen og enhedsdokumentet:

For at forbedre den typiske kvalitet ved produktet med den beskyttede geografiske betegnelse »Trote del Trentino« er anvendelsen af følgende råvarer tilladt:

1) korn, frø og deres produkter og biprodukter, herunder proteinkoncentrater

2) oliefrø og deres produkter og biprodukter, herunder proteinkoncentrater og olie

3) frø af bælgplanter og deres produkter og biprodukter, herunder proteinkoncentrater

4) mel af rodfrugter og dets produkter og biprodukter, herunder proteinkoncentrater

5) produkter og biprodukter af fisk og/eller skaldyr, herunder olier

6) søalgemel og afledte produkter

7) produkter baseret på blod fra ikke-drøvtyggere.

Det er også tilladt at anvende forarbejdet animalsk protein fra ikke-drøvtyggere og foderblandinger indeholdende sådanne proteiner.

er blevet omformuleret som følger:

Desuden er det forbudt at anvende følgende råvarer:

— rå majsolie

— majsgluten

— jordnøddekager eller -mel

— sennepsfrø og proteinprodukter fremstillet ved forarbejdning heraf

— sesamfrø og proteinprodukter fremstillet ved forarbejdning heraf.

Tilbageholdelsesperioden for foder er blevet præciseret tydeligere, således at den ikke længere henviser til sidste fodringsdag, men snarere til suspension af opfedningsrationen. Det er også blevet besluttet at tillade, at dyrene fodres med en opretholdelsesration i perioden efter tilbagetrækning af opfedningsrationen, forudsat at tarmkanalen er tom ved slagtningen.

Formålet med ændringen er at præcisere reglerne om fodring af dyrene for at sikre, at der under respekt for dyrevelfærden ikke er ufordøjet materiale i tarmkanalen på slagtetidspunktet. Det er derfor blevet anset for nødvendigt at præcisere, at tilbageholdelsesperioden for foder henviser til opfedningsrationen. Der er blevet observeret tilfælde, hvor strukturelle årsager har ført til, at opfedningen er blevet suspenderet for en hel dam, for hvilken der er planlagt slagtning over et vist antal dage, hvilket betyder, at nogle af dyrene ikke er blevet fodret i op til 15-20 dage. En så betydelig mangel på foder kan ikke være i fuld overensstemmelse med dyrevelfærdsbestemmelserne og kan desuden føre til tab af muskelfasthed og dermed af de særlige egenskaber for den beskyttede geografiske betegnelse, navnlig om sommeren. En henvisning til suspensionen af opfedningsrationen er således udtrykkeligt medtaget, og det er blevet fastlagt, at dyrene om nødvendigt kan fodres med en opretholdelsesration, forudsat at kravene vedrørende fraværet af ufordøjet materiale i tarmkanalen er opfyldt.

Den følgende sætning i varespecifikationen:

Inden voksne fisk sendes til forarbejdning, skal følgende tilbageholdelsesperioder for foder, der afhænger af vandtemperaturen og regnes fra dagen efter den sidste fodringsdag, overholdes:

er blevet ændret som følger:

Inden voksne fisk sendes til forarbejdning, skal følgende perioder med suspension af opfedningsrationen, der afhænger af vandtemperaturen og regnes fra dagen efter den sidste fodringsdag, overholdes:

og følgende afsnit er blevet tilføjet:

For at opretholde et højt dyrevelfærdsniveau kan dyrene fodres med en opretholdelsesration i perioden efter tilbagetrækning af opfedningsrationen, forudsat at tarmkanalen er tom ved slagtningen.

Artikel 5, stk. 4 — emballering

Følgende afsnit:

Det forarbejdede produkt skal bringes i handelen i polystyrenbakker og/eller -kasser under plastfilm og/eller i vakuumpakninger og/eller emballage med modificeret atmosfære.

er blevet ændret som følger:

Det forarbejdede produkt skal bringes i handelen i bakker og/eller polystyrenkasser under plastfilm og/eller fyldt med is og/eller i plastbokse under plastfilm og/eller fyldt med is og/eller i standardvakuumpakninger eller andre vakuumpakkede beholdere og/eller i emballage med modificeret atmosfære.

og sætningen:

De hele og/eller rensede fisk, der bringes i handelen, skal have en mindstevægt på 200 g.

er blevet suppleret som følger:

De hele og/eller rensede fisk, der bringes i handelen, skal have en mindstevægt inden slagtning på 200 g.

For at imødekomme de store detailhandleres ønsker er henvisningen til det materiale, som bakkerne er fremstillet af, fjernet, således at produktet kan emballeres på bakker af ethvert materiale, der er egnet til de anvendelsesformål, der er fastsat i den gældende lovgivning. Der er også tilføjet en fortolkningsmæssig præcisering vedrørende brugen af is, muligheden for at anvende genanvendelige plastkasser med henblik på at reducere forbruget af plast og vakuumpakning ud over standardvakuumpakninger. Endelig er det blevet præciseret, at mindstevægten af fisk, der sælges hel og/eller renset, henviser til vægten før slagtning.

Denne ændring berører også punkt 3.5 i enhedsdokumentet.

ENHEDSDOKUMENT

»Trote del Trentino«

EU-nr.: PGI-IT-0965-AM02 – 18. september 2020

BOB ( ) BGB (X)

1. Betegnelse(r) [på BOB eller BGB]

»Trote del Trentino«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype [jf. bilag XI]

Klasse 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

Den beskyttede geografiske betegnelse »Trote del Trentino« gives til laksefisk, som er opdrættet i det produktionsområde, der er angivet i punkt 4, og som tilhører arten regnbueørred Oncorhynchus mykiss (Walbaum). På markedsføringstidspunktet skal ørrederne udvise følgende kendetegn: grønlig ryg med en lyserød stribe på begge sider, hvidlig bug og sorte pletter på krop samt ryg- og halefinne. Ved fisk med en vægt på indtil 500 g må dens konditionsfaktor være højst 1,25, og ved fisk med en vægt på mere end 500 g må konditionsfaktoren være højst 1,35. Kødets samlede fedtindhold må højst være 6 %. Det hvide eller laksefarvede kød er fast, fint og magert med en delikat smag af fisk og en mild duft af ferskvand uden nogen form for mudderagtig bismag. Produktets indhold af smagsforringende stoffer skal være begrænset (geosminindhold under 0,9 μg/kg), og muskelfastheden skal have et kraftniveau under kompression på mindst 4 N.

3.3. Foder (kun for animalske produkter) og råvarer (kun for forarbejdede produkter)

Fodringen skal ske i overensstemmelse med den traditionelle og etablerede praksis. Derfor må det anvendte foder ikke indeholde GMO-råvarer.

Desuden er det forbudt at anvende følgende råvarer:

— rå majsolie

— majsgluten

— jordnøddekager eller -mel

— sennepsfrø og proteinprodukter fremstillet ved forarbejdning heraf

— sesamfrø og proteinprodukter fremstillet ved forarbejdning heraf.

Sammensætningen af den tildelte ration skal tilgodese dyrenes behov i de forskellige faser af opdrætscyklussen i overensstemmelse med formålet med varespecifikationen.

Det er tilladt at anvende alle de tilsætningsstoffer i dyrefoder, der er tilladt i gældende lovgivning. Fiskekødets typiske laksefarve skal primært være opnået ved brug af karotenoidpigmentet astaxanthin og/eller naturlige karotenoider.

3.4. Specifikke etaper af produktionen, som skal finde sted i det afgrænsede geografiske område

Alle faser i opdrætningen fra ynglestadiet og ungfiskestadiet til den voksne regnbueørred og slagtningen skal finde sted inden for det område, der er angivet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Det forarbejdede produkt skal bringes i handelen i bakker og/eller polystyrenkasser under plastfilm og/eller fyldt med is og/eller i plastbokse under plastfilm og/eller fyldt med is og/eller i standardvakuumpakninger eller andre vakuumpakkede beholdere og/eller i emballage med modificeret atmosfære.

De ferske ørreder sælges i følgende tilberedninger: hel, renset, fileteret og/eller skåret i skiver. De hele og/eller rensede fisk, der bringes i handelen, skal have en mindstevægt inden slagtning på 200 g. Ved fileterede og/eller skiveudskårne produkter er mindstevægten 90 g.

3.6. Særlige regler for mærkning af det produkt, som den registrerede betegnelse henviser til

På hver pakning/beholder skal med letlæselige, uudslettelige tegn, der tydeligt adskiller sig fra andre oplysninger, være anført ordlyden »Indicazione Geografica Protetta« (beskyttet geografisk betegnelse) eller forkortelsen »IGP« (BGB).

Sidstnævnte skal være oversat til det sprog, der tales i det land, hvor produktet sælges. Der må ikke anføres andre oplysninger end de udtrykkeligt tilladte.

Hver pakning/beholder skal meget tydeligt på etiketten eller emballagen være mærket med nedenstående logo. Alternativt er det tilladt at gengive logoet i gråtoner.

På hver enkelt pakning skal ligeledes være påført EU-logoet for produkter med beskyttet geografisk betegnelse. På etiketten eller på anden relevant mærkning skal producentens og/eller produktionspartiets referencenummer eller -kode være angivet.

4. Kort angivelse af det geografiske områdes afgrænsning

Området, hvor produktet med den beskyttede geografiske betegnelse »Trote del Trentino« produceres, udgøres af hele den selvstændige provins Trentino samt kommunen Bagolino i provinsen Brescia. Dette område omfatter således Trentinos vigtigste vandløb samt sidedale og bifloder.

5. Tilknytning til det geografiske område

Produktionsområdet er dannet gennem overlejring af flere glaciale og fluviale erosionscyklusser. Morfologisk set er det et overvejende bjergrigt areal med dale, der indskærer sig i varierende dybder i den geologiske undergrund og fungerer som afvandingsområder i området. I produktionsområdet for »Trote del Trentino« hersker et klima, der er typisk for alpeområder, med rigelige nedbørsmængder, der i vintermånederne ofte falder som sne, og kølige temperaturer selv om sommeren. De permanente snemarker og gletsjerne, der findes i området, leverer alt vandet til ørredproduktionen. De klimatiske og hydrogeologiske forhold i det angivne område, som ikke kan flyttes eller efterlignes, giver »Trote del Trentino« de særlige egenskaber, der gør den særegen. Trentinos vandkilder har en kemisk sammensætning med et ringere indhold af sporstoffer (magnesium, natrium og kalium) end gennemsnittet i Europa, hvilket giver et miljø, som er ekstremt gunstigt for regnbueørredernes udvikling. De vandløb, som forsyner Trentinos ørredopdrætningsanlæg, er af fremragende biologisk kvalitet med EBI-værdier (Extended Biotic Index) på over 8, hvilket svarer til kvalitetsklasse I eller II.

Ansøgningen om anerkendelse af den beskyttede geografiske betegnelse »Trote del Trentino« begrundes med, at det pågældende produkt adskiller sig fra andre produkter i samme kategori i kraft af dets meget lave konditionsfaktor og dets fedtindhold. Kødet er desuden fast, fint og magert med en delikat smag af fisk og en mild duft af ferskvand uden den mudderagtige bismag, der ofte kendetegner opdrættet ørred.

De særlige egenskaber ved »Trote del Trentino« hænger direkte sammen med egenskaberne for det anvendte vand, som findes i området i rigelige mængder, da det kommer fra de permanente snemarker og gletsjere i området, og som er kendetegnet ved en høj iltningskapacitet, en fremragende kemisk, fysisk og biologisk kvalitet samt en lav middeltemperatur, der fra november til marts normalt ligger under 12 °C.

Vandet er koldt og har få næringsstoffer, hvilket fører til en langsom vækst, hvilket ganske vist reducerer udbyttet, men forbedrer fiskekødets kvalitet, fordi det får en lav konditionsfaktor og et lavere fedtindhold. Takket være adgangen til rigelige vandressourcer og terrænets hældning udnytter de fleste opdræt af ørred i Trentino niveauforskelle mellem forskellige damme, hvorved der sker en naturlig iltning af vandet. Den gode vandkvalitet bremser udviklingen af alger og uønskede mikroorganismer, hvis stofskifteprodukter kan give fiskene en bismag, ikke mindst af mudder, på grund af for meget geosmin.

De klimatiske forhold i området i samspil med menneskeligt input i form af opdræt og forvaltning af fiskebrug knytter »Trote del Trentino« sammen med det geografiske produktionsområde.

Opdræt af »Trote del Trentino« er en meget gammel praksis med en lang tradition, som i årenes løb har forankret sig i området. Fiskeopdræt i damme startede i det 19. århundrede med fiskeopdrættet i Torbole, som blev opført i 1879 med det formål at udbrede fiskeopdræt i regionen og opbygge en bestand af regnbueørreder i de offentlige vandområder. Herefter fulgte de første private fiskebrug i Predazzo i 1891, i Giustino i 1902 og i Tione i 1926, og siden kom utallige andre til efter Anden Verdenskrig. Disse fiskebrug har i årenes løb haft deres egne adskilte gydebestande og har periodisk indført nye stammer fra andre brug eller fra vildtlevende bestande og derved overført de særlige egenskaber ved det opdrættede produkt til senere ørredgenerationer.

Traditionen udmøntede sig konkret i 1975 med grundlæggelsen af foreningen af trentinske ørredopdrættere [Associazione dei Troticoltori Trentini]. Foreningen har spillet en vigtig rolle i arbejdet med at videreføre ørredopdræt i produktionsområdet, således at betegnelsen »Trote del Trentino« gennem anvendelsen af betegnelsen på fakturaer, etiketter og reklamemateriale er blevet fast sprogbrug i handelssammenhæng og i daglig sprogbrug.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Varespecifikationens fulde tekst er tilgængelig på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.